

|  |  |
| --- | --- |
| **ДО**  **Г-Н ГЕОРГИ СЪБЕВ**  **ЗАМЕСТНИК-МИНИСТЪР**  **НА ЗЕМЕДЕЛИЕТО И**  **РЪКОВОДИТЕЛ НА**  **УПРАВЛЯВАЩИЯ ОРГАН НА**  **ПРОГРАМА ЗА РАЗВИТИЕ НА СЕЛСКИТЕ РАЙОНИ 2014-2020** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение на Насоки за кандидатстване по процедура № BG06RDNP001-4.015 по* *подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

Със Заповед № РД09-1006/14.10.2021 г. на ръководителя на Управляващия орган на Програма за развитие на селските райони 2014-2020 е обявен прием и са утвърдени Насоки за кандидатстване по процедура № BG06RDNP001-4.015 по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г. Заповедта е изменена със Заповед № РД09-142 от 23.02.2022 г., с която е увеличен общият размер на безвъзмездната финансова помощ с 20 000 000 евро публични средства и е удължен периода на прием до 31 март 2022 г.

Периодът след приключване на приема по процедурата и в процеса на оценка на проектните предложения, вследствие на усложнената международна обстановка, след началото на войната в Украйна се характеризира с непрекъснато увеличение на цените за строителни материали/доставки/услуги. В Министерството на земеделието постъпиха множество искания от отделни бенефициенти и браншови организации за изменение на Условията за кандидатстване и предоставяне на възможност за провеждане на процедурата за избор на изпълнител по реда на Постановление № 160/2016 г. преди сключване на административния договор.

В чл. 26, ал. 7, т. 1 от Закона за управление на средствата от Европейските фондове при споделено управление (ЗУСЕФСУ) е предвидена възможност за промяна на условията за кандидатстване, при промени в правото на Европейския съюз и/или българското законодателство, в политиката на европейско и/или национално ниво, основана на стратегически документ или в съответната програма, които налагат привеждане на документите в съответствие с тях.

Във връзка с това, на 18-то заседание на Комитета по наблюдение на ПРСР 2014-2020 г., проведено на 11.07.2022 г. е одобрен текст за промяна в Програмата, която да осигури възможност на кандидатите да провеждат процедура за избор на изпълнител по реда на Постановление № 160/2016 г. след подаване на проектното предложение и преди сключване на административния договор. Предложеното изменение е изпратено на 21.07.2022 г. и съгласно разпоредбата на чл. 65, параграф 9 от Регламент (ЕС) № 1303/2013 на Европейския парламент и на Съвета от 17.12.2013 г., може да се прилага от датата на подаване на искането за изменение до Комисията. На база на горепосоченото, условията свързани с изменение на ПРСР 2014-2020 са включени в Насоките за кандидатстване.

Предвид гореизложеното, е подготвен проект на заповед за изменение на Заповед № РД09-1006/14.10.2021 г. на заместник-министъра на земеделието, храните и горите и ръководител на Управляващия орган на Програма за развитие на селските райони ПРСР 2014 – 2020 г., с която се предлага промяна в Насоките за кандидатстване, за да осигури възможност на кандидатите да провеждат процедура за избор на изпълнител по реда на Постановление № 160/2016 г. след подаване на проектното предложение и преди сключване на административния договор.

Проектът на заповед беше публикуван на електронната страница на Министерството на земеделието и в Информационната система за управление и наблюдение на средствата от Европейските структурни и инвестиционни фондове (ИСУН) за писмени възражения и предложения в съответствие с чл. 26, ал. 4 от ЗУСЕФСУ.

**УВАЖАЕМИ ГОСПОДИН ЗАМЕСТНИК-МИНИСТЪР,**

Във връзка с гореизложеното и на основание чл. 9, ал. 5 и чл. 26, ал. 7, т. 1 от Закона за управление на средствата от Европейските фондове при споделено управление предлагам да издадете заповед за изменение на Заповед № РД09-1006/14.10.2021 г., изменена със Заповед № РД09-142/ 23.02.2022 г. на заместник-министъра на земеделието и ръководител на Управляващия орган на Програма за развитие на селските райони ПРСР 2014 – 2020 г., с която са утвърдени Насоки за кандидатстване по процедура чрез процедура № BG06RDNP001-4.015 по подмярка по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

|  |
| --- |
|  |

С уважение,

